Belgias innenriksminister til VRT: Antatt gjerningsmann skal være død 
BRUSSEL/OSLO (Aftenposten): En antatt gjerningsmann hevdet at han var medlem i IS. Ifølge den belgiske innenriksministeren skal han være død. Tirsdag morgen meldte belgisk TV at mannen var skutt av politiet på en kafé. Den belgiske innenriksministeren sier til TV-kanalen VRT at han skal ha omkommet på vei til sykehuset. Belgiske myndigheter har økt trusselnivået til det høyeste nivået, etter at to svensker ble drept i Brussel. En tredje ble alvorlig skadet. Skytingen skjedde mandag kveld, ikke langt fra en fotballkamp mellom Belgia og Sverige. Etter pausen ble landskampen stoppet. De svenske spillerne besluttet at de ikke ville fortsette kampen på grunn av skytingen. 700 svensker på stadion ble evakuert mellom midnatt og klokken 02, ifølge belgiske medier.  Politiet bekrefter at to personer er drept. De to ofrene var kledd i svensk supporterutstyr. En tredje person skal ha blitt alvorlig skadet, men er utenfor livsfare. Dette siste offeret skal også være en svensk. Det var klokken 19.15 mandag kveld at politiet fikk beskjed om skytingen ved Saincteletteplein i Brussel. Forsvant på scooter Et vitne filmet gjerningsmannen, som var kledd i selvlysende oransje jakke og hvit hjelm. Han hadde det vitnet beskriver som et «krigsvåpen». Andre vitner hevder det var en Kalasjnikov, AK47. Videoen viser at gjerningsmannen avfyrer minst fem skudd før han jager flere mennesker inn i en bygning. Der avfyrer han flere skudd. Ute på gaten igjen skyter han et siste skudd før han setter seg på en scooter og forsvinner. Statsminister Alexander De Croo ba på Twitter/X Brussels innbyggere om å være forsiktige.  Peker mot islamist Den antatte gjerningsmannen har lagt ut en video på Facebook. Der hevder han at han er medlem i IS. Aftenposten har sett videoen. Ifølge avisen De Standaard snakker han arabisk med tunisisk aksent. Han hevder at han har drept tre vantro. Ifølge svenske medier sier han videre at han har «hevnet muslimer» og «drept svensker».  Sverige har fått mye oppmerksomhet den siste tiden etter demonstrasjoner der Koranen er blitt brent. Det er for tidlig å si om det har noen sammenheng med drapene. «Enten man liker det eller ikke, vi lever og dør for troen vår. Jeg går med glede til Gud, har jeg gjort noen urett, vil han tilgi meg,» sier han i videoen.  Vitner skal ha sagt at det ble ropt «Allahu Akbar» under angrepet. Ingen av disse påstandene er bekreftet fra myndighetene. Terrortrusselen i Brussel er hevet til fire, som er høyeste nivå. I resten av Belgia er det hevet til nivå tre. Mandag kveld hevet også det svenske sikkerhetspolitiet terrornivået til «høyt». Hørte skudd Bea Saleymane (20) bor like ved åstedet. Et par timer etter angrepet var han fortsatt skjelven.  – Jeg så gjerningsmannen gå inn i bygningen, og han skjøt. Da jeg så noen ligge på gulvet, forsto jeg at dette virkelig var alvor, sier han til Aftenposten. – Jeg var som om jeg var frosset fast, helt til noen kom og sa at jeg måtte komme meg vekk, fortsetter han. Bekrefter at det er svenske ofre Politiet bekrefter at de to ofrene er svensker. Ifølge Het Laatste Nieuws dreier det seg om to fotballsupportere. Tirsdag morgen meldte belgisk politi at også det tredje offeret er svensk. Flere personer skal være skadet i skyteepisoden. Hendelsen skjedde bare 5 kilometer fra arenaen der Sverige spilte kvalikkamp mot Belgia mandag kveld. 
To svensker er drept i Brussel, og trusselnivået er økt til høyeste nivå. Den antatte gjerningsmannen hevder å være medlem av IS og er ifølge belgisk TV skutt på en kafé tirsdag morgen. Skytingen skjedde nær en fotballkamp mellom Belgia og Sverige, som ble avbrutt. 700 svenske tilskuere ble evakuert. Den antatte gjerningsmannen har lagt ut en video. Han hevdet i den å ha «hevnet muslimer» og «drept svensker».